Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 321/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”LIPTOVSKÉ DROBY”

EU-nro: PGI-SK-02370 – 31.10.2017

SAN ( ) SMM (X)

1. Nimi

”Liptovské droby”

2. Jäsenvaltio tai kolmas maa

Slovakia

3. Maataloustuotteen tai elintarvikkeen kuvaus

3.1 Tuotelaji

Luokka 1.8: Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

”Liptovské droby” on ainutlaatuinen makkara, jota valmistetaan perinteisin menetelmin. Tuotteen erityisominaisuus on perunatäyte sekä rasvan sulatuksessa syntyvät proteiinijäännökset ja mausteet, ja sen valmistukseen käytetään sian tai naudan luonnonsuolesta tehtyä kuorta. ”Liptovské droby” on herkästi pilaantuva tuote.

Tuote on poikkileikkaukseltaan pyöreä ja muodoltaan kaareva lieriö. Sen läpimitta on 30–50 mm, pituus 100–250 mm ja paino 100–300 g. Kun tuote on täytetty niin, että on saavutettu haluttu pituus, se sidotaan yhteen puisella vartaalla. Makkaran kuori on tiiviisti täytteen ympärillä, ja täyte koostuu raastetuista perunoista, rasvan sulatuksessa syntyvistä jauhetuista proteiinijäännöksistä, sipuleista ja mausteista, ja sen rakenne on hienojakoinen. Yksi kilogramma tuotetta sisältää perunoita (75–85 %), sulatuksessa syntyviä proteiinijäännöksiä (8–10 %), sianrasvaa (5 %) ja suolaa (korkeintaan 1,7 %).

Tuotteen koostumus on pehmeä. Sen pinta on sileä, kohtalaisen kostea ja puhdas. Pinnan väri on vaaleanharmaa, ja viipaleet ovat harmahtavan keltaiset. Tuoksussa ja maussa tuntuvat perunat ja mausteet.

”Liptovské drobya” myydään kypsänä. Juuri ennen kulutusta tuote lämpökäsitellään paistamalla.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Raaka-aineet ja ainesosat:

— perunat

— sian selkärasva (tuore tai pakastettu)

— sianrasva

— sipulit

— meirami

— pippuri

— suola

— valkosipuli

— sian tai naudan suolet

— semolina-jauhot

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessi tapahtuu yksinomaan rajatulla maantieteellisellä alueella, ja siihen kuuluvat seuraavat vaiheet:

— makkaran kuoria liotetaan ja ne pestään 24 tuntia ennen käyttöä

— kuorelliset perunat pestään

— perunat kuoritaan, puhdistetaan ja pestään

— sipuliviipaleet paahdetaan laardissa

— perunat raastetaan hienoksi

— sian selkärasva pilkotaan ja paistetaan, jotta saadaan sulatuksessa syntyviä proteiinijäännöksiä

— proteiinijäännökset, paahdetut sipulit ja valkosipuli pilkotaan hienoksi

— seos maustetaan

— sekoitetaan perusteellisesti

— semolina-jauhot lisätään ja sekoitetaan

— kuori täytetään

— kuori sidotaan yhteen

— keitetään hitaasti, Liptovské droby ‐makkara pannaan 90-asteiseen veteen. Sitä keitetään hitaasti ja sekoitetaan jatkuvasti, kunnes ”Liptovské droby” nousee pintaan. Tämän jälkeen valmiste otetaan pois vedestä,

— ja ”Liptovské droby” jäähdytetään

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Liptovin alue sijaitsee pohjois-Slovakiassa, Žilinan itsehallintoalueen kaakkoisosassa Liptovskán laaksossa, jota ympäröivät Korkea Tatra ‐vuoristo idässä, Länsi-Tatra ja Choč-vuoret etelässä sekä Veľká Fatra ‐vuoristo lännessä. Maantieteellisesti Liptov on pieni alue, joka koostuu Liptovský Mikulášin ja Ružomberokin piirikunnista.

5. Yhteys maantieteelliseen alueeseen

Alueen maaperä- ja ilmasto-olosuhteet sekä sen perinteet ja historia ovat taustana maantieteellisen nimen ”Liptovské droby” rekisteröintihakemukselle, joka on tehty paikallisten tuottajien osaamisen ja tuotteen maineen innoittamana.

Liptovskán laakso on yksi Slovakian korkeimmista. Sen pohjalla on tertiäärikauden kiviä, Keski-Karpaattien paleogeenikauden sedimenttejä sekä Váhjokeen kerrostuneita myöhemmän aikakauden silttejä, jotka koostuvat pääasiassa sorasta ja hiekasta. Liptovin maaperä on keskitiivistä ja ilmasto on kylmempää. Nämä olosuhteet eivät ole suotuisia viljan viljelylle, mutta soveltuvat perunan viljelyyn. Perunan viljely aloitettiin Liptovissa suunnilleen vuonna 1750. Vuosina 1771–1773 sattunut katastrofaalinen sadon menettäminen kasvatti perunan viljelyn suosiota. 1800-luvun alussa perunan viljely yleistyi merkittävästi Slovakian pohjoisosissa.

Perunoista tuli tämän seurauksena yksi väestön ruokavalion tärkeimmistä osista, ja ne saivat lempinimekseen ”toinen leipämme”. Liptov on aina ollut tärkeä perunanviljelyalue Slovakiassa, ja samanaikaisesti se on ollut kotieläintuotannon, erityisesti sikojen kasvatuksen kannalta omavarainen. Taloudellisista syistä asukkaat pitivät tärkeänä hyödyntää teurasjätteitä mahdollisimman hyvin.

Liptovin asukkaat luottivat aikanaan ravinnon hankinnassa kotimaisiin ruoan lähteisiin, joista perunat olivat yksi. Perunoita syötiin sellaisenaan pääateriana tai erilaisten lisäkkeiden kanssa.

”Liptovské drobysta” tuli suosittu herkku, jota syötiin muhennettujen perunoiden, mykyjen ja perunataikinasta tehtyjen kakkujen kera. ”Liptovské droby” valmistettiin raastetuista perunoista, joita oli helppo viljellä maaperän koostumuksen, sääolosuhteiden ja yksinkertaisen viljelytavan ansiosta.

Perunanviljelylle ja kotieläintuotannolle otolliset luonnolliset ja maaperä- ja ilmasto-olosuhteet muokkasivat alueen yleistä ilmenemismuotoa ja luonnetta. Maataloustyön lisäksi paikallinen väestö jalosti ja myi raaka-aineita.

Varhaisin kirjallinen maininta tuotteesta (kuvaus sen historiasta ja perinteestä) löytyy vuodelta 1944 peräisin olevasta kirjasta nimeltä ”Slovenská ľudová kuchárka pre každý stôl” (”Slovakian kansa valmistaa ruokaa kaikkiin ruokapöytiin”), jonka koosti Žela Inovecká ja josta otettiin useita painoksia.

Tunnetun kansantieteilijän Iveta Zuskinován kirjoittamassa Liptovský Hrádokiin perustuvassa kirjassa ”Kuchyňa starých materí z Liptova” (”Liptovin isoäitien kotiruokaa”), jonka ”Spoločnosť priateľov múzea liptovskej dediny” (Liptovin kylämuseon ystävien yhdistys) julkaisi vuonna 2013, kerrotaan, että: ”Liptovissa ”droby” oli suosittu ja tyypillinen ruokalaji, jota valmistettiin etenkin syksyllä, kun teurastettiin lampaita, mikä tarkoitti, että käyttöön saatiin runsain määrin suolia ja rasvaa. Myös uusia perunoita nostettiin tuolloin.”

Zuskinován kirjoittaman toisen ja yhdistyksen vuonna 2014 julkaiseman kirjan ”Liptov v ľudovej kultúre” (”Liptovin kansankulttuuri”) luku ”Čo sa varievalo a jedávalo” (”Perinteinen ruoanlaitto ja ruoka”), sisältää seuraavia tietoja: ”Raakoja raastettuja perunoita käytettiin ”Liptovské drobyn” täytteen tekemiseen ja tiettyjen lämpimien ruokien sakeuttamiseen. Ihmiset valmistivat myös mykyjä.” Saman kirjan luvussa ”Tradičné jedlá” (”Perinteiset ruoat”) Zuskinová selventää seuraavaa: ”Sanalla ”droby” tarkoitetaan eräänlaisia perunamakkaroita.”

Tuotteen ”Liptovské droby” nimi perustuu Liptovin alueeseen, joka on historiallisesti liitetty perunoiden viljelyyn ja jalostamiseen, ja ne ovat tuotteen perusraaka-aine. Nimen toinen osa on ”droby”, jota käytettiin paikallisessa murteessa ilmaisemaan syötäväksi kelpaavaa teurasjätettä, johon sisältyvät myös suolet. Ainutlaatuinen perunatäyte sian tai naudan suolesta tehdyssä kuoressa (”droby” = sisälmykset) tunnetaan paikallisella murteella nimellä ”Liptovské droby”. Tämä nimi on ollut jatkuvassa käytössä alueella 1800-luvun ensimmäisestä puolivälistä lähtien.

Makkaran ainesosan korvaaminen perunoilla on ”Liptovské drobyn” tunnusomainen piirre. Vaikka tuotteen muoto muistuttaa makkaraa, sen täytteen pääasiallinen ainesosa on peruna, jonka osuus tuotteen painosta on 75–85 prosenttia. Perunatäyte tehdään niin, että kaikki ainesosat lisätään vähitellen raastettuihin raakoihin perunoihin, ja semolina-jauhoja lisätään sidosaineeksi. Käytetyn semolina-jauhon määrä riippuu perunoiden sisältämän veden määrästä. Vain kokeneet valmistajat osaavat arvioida oikean määrän niin, ettei tuotteesta katoa sille tyypillinen perunan aromi. Vastaavasti kokemusta tarvitaan kypsennysajan arvioimiseen, jotta vältetään kuoren rikkoutuminen ja täytteen valuminen ulos, sekä tuotteen jäähdyttämiseen kypsennyksen jälkeen. Liptovské droby ‐makkaraa valmistetaan vain rajatulla alueella. ”Liptovské drobyn” valmistusprosessia ei voi verrata mihinkään muuhun, koska markkinoilla ei ole mitään muuta tuotetta, jolla on nimitys ”droby” tai jossa käytetään maantieteellistä nimeä yhdessä termin ”droby” kanssa. Ainoa sallittu päätelmä on se, että Liptovské droby ‐makkara on erityinen ja ainutlaatuinen tuote.

Aikaisemmin karjaa kasvatettiin pääasiassa myyntiä tai lihatuotteiden, etenkin makkaroiden, valmistusta varten, joten väestön köyhempi osa halusi valmistaa vastaavanlaisia ruokia. Makkaroiden lihasisältö korvattiin perunoilla, jotka olivat helpommin saatavilla oleva täyte. Aivan kuten makkaratkin, uusi tuote maustettiin sipulilla, valkosipulilla, mustapippurilla, meiramilla ja suolalla. Lihan tuoksu ja maku korvattiin sian selkärasvalla ja laardilla. Täyte pantiin tämän jälkeen makkaran kuoreen, joka sidottiin yhteen puisella vartaalla.

Tuotteessa käytetään kaikkein yleisimmin rajatulta alueelta peräisin olevia perunoita. Tuote voidaan kuitenkin valmistaa myös muilta alueilta peräisin olevista ainesosista, jos omat loppuvat, erityisesti kesällä. Kesän matkailukauden aikana paikallisten erikoisuuksien kysyntä kasvaa. Paikallisesti valmistettu ”Liptovské droby”, jota nautitaan joskus muiden lihapohjaisten alueellisten erikoisuuksien kanssa, on turisteille kulinaristinen kokemus, ja se auttaa merkittävästi vahvistamaan alueellista kehitystä.

Tuotteen ainesosina käytettävien perunoiden alkuperä ei vaikuta sen ominaisuuksiin. Sen sijaan niihin vaikuttavat tuotantotapa ja perunan käyttö täytteenä lihan asemasta. Käytetyt perunat olivat aikaisemmin suosituin viljelykasvi Liptovin alueella ja peruna liittyy tiiviisti alueeseen, joten perunatäytteestä tuli ”Liptovské drobyn” tunnusomainen piirre.

Paikallisesti viljeltyjä perunoita pidetään parhaimpana ainesosana: ”Valmistuksessa käytetään vain paikallisia aineksia ja menneiltä ajoilta tunnettuja valmistusmenetelmiä” http://www.teraz.sk/import/agro-zaujem-o-tradicne-liptovske-dr/220506-clanok.html. Vain poikkeustapauksissa (kuten huono sato) voidaan käyttää muilta maantieteellisiltä alueilta peräisin olevia perunoita.

Tuotteen ja rajatun maantieteellisen alueen välinen yhteys perustuu niiden ihmisten kekseliäisyyteen, jotka osasivat käyttää alueella runsaasti saatavilla olevia perunoita ja valmistaa niistä täytettä, jossa on kaikkien ainesosien ja mausteiden (hienoksi raastetut perunat, rasvan sulatuksessa syntyvät proteiinijäännökset, paahdetut sipulit ja yrtit, kuten meirami) tasapainoinen sekoitus, jolla siten korvataan makkaran täytteenä käytettävä liha.

Liptovské droby ‐makkaraa valmistavien ihmisten taidot kehittyivät sukupolvelta seuraavalle siirtyneen tiedon ja kokemuksen pohjalta, mikä välittyi lopulliseen tuotteeseen. Se, mikä erottaa ”Liptovské drobyn” muista tuotteista, on sen ainutlaatuinen perunatäyte.

Vain kokeneet henkilöt osaavat hallita tuotantoprosessin monitahoisia vaiheita (kuten perunatäytteen valmistus tai kuoren täyttäminen). Raakojen perunoiden raastaminen varmistamalla täytteen oikea koostumus, perunoiden ja semolina-jauhojen oikea suhde (joka riippuu perunan sisältämän veden määrästä) ja tuotteen kypsennysajan arvioiminen ja sitä seuraava jäähdyttäminen ovat tehtäviä, joiden virheettömässä suorittamisessa historian saatossa hankitut taidot ja kokemus ovat välttämättömiä.

”Liptovské drobyn” ja rajatun maantieteellisen alueen välinen yhteys tulee esiin myös matkatoimistojen jakamissa tiedoissa. Verkkosivuston https://www.exclusive-travel.cz/slovenska-republika/informace, linkin ”GASTRONOMIA” kautta löytyy seuraavia tietoja: ”Jokaisella alueella on omat erikoisuutensa, mutta lampaanmaidosta valmistettua juustoa sisältävät perunamykyt, jotka on kuorrutettu paahdetulla pekonilla ja joskus hapankermalla, ovat suosittuja koko maassa. Muita perinteisiä herkkuja ovat muun muassa ”bramborové šišky” (suipot perunakuorukat), ”Liptovské droby” ja muut”.

”Liptovské droby” on pitkään ollut Liptovin asukkaiden suosikkiherkku kaikenlaisissa tilaisuuksissa, kuten markkinoilla ja pidoissa. Nykyään tämä herkkuruoka on suositumpi kuin koskaan. Joka vuosi Liptovský Mikulášin kaupunki järjestää Švábkafest-festivaalin (Liptovin alueella sana ”švábka” on puhekielen sana, joka tarkoittaa ”perunaa”). Liptovin alueella Švábkafest-festivaalia on järjestetty useiden vuosien ajan perunanviljelyyn mutta myös perunapohjaisiin tuotteisiin, kuten Liptovské droby ‐makkaraan, liittyvien perinteiden ylläpitämiseksi.

Perinteisten alueellisten tuotteiden (kuten ”Liptovské droby”) korkea laatu ja maine houkuttelevat paikallisia ja ulkomaisia matkailijoita, ja tieto niistä leviää paitsi suullisen perinteen myös verkon ja muiden välineiden kautta Slovakiassa ja ulkomailla. Video Švábkafest-festivaalista (”Drobyn” esittely alkaa 1 minuutin kohdalta.):

https://www.visitliptov.sk/2017/09/14/fest-zemiakov-na-liptove/

Tuotetta mainostetaan ravintoloissa ”perinteisenä slovakialaisena herkkuna” tai ”Liptovin alueen perinteisenä erikoisuutena”, ja sitä tarjoillaan hääjuhlissa. Tämä on osoitus sen laadusta ja erinomaisesta maineesta.

Se, että ”Liptovské droby” on kysytty herkkuruoka, joka liittyy erottamattomasti alueeseen, on osoitettu kirjassa ”Kuchyňa, zvyky a tradície našich predkov” (”Esi-isiemme keittiö, tavat ja perinteet”), jonka on julkaissut ”Krajská organizácia cestovného ruchu ŽILINSKÝ TURISTICKÝ KRAJ” (Žilinan matkailualueen matkailualan neuvosto): ”Maustettuun perunatäytteeseen perustuvat ruoat (kuten mykyt ja nostatetusta taikinasta leivotut kakut) ovat edelleen suosittuja Liptovissa. Ei myöskään pidä unohtaa Liptovské droby ‐makkaraa, suosittua ruokalajia myös muidenkin kuin paikallisen väestön keskuudessa.”

http://www.zilinskazupa.sk/files/on-line-kniznica/kocr/kuchyna-zvyky-3.pdf

Tuotteen hyvästä maineesta kertoo myös sen esillä olo internetissä ruoanvalmistusohjeissa, televisio- ja radio-ohjelmissa ja lehtiartikkeleissa, matkailualan verkkosivustoilla ja useissa tapahtumissa, kuten Švábkafest ja Liptov Fest.

Radio Slovakia International (RSI) on vuodesta 1993 lähtien lähettänyt Slovakiaa käsitteleviä ohjelmia kuudella vieraalla kielellä, ja niissä kerrotaan monipuolisesti eri aiheista ja tapahtumista. Espanjalaisessa ohjelmassa, joka lähetettiin 13. lokakuuta 2015, kerrottiin Liptovské droby ‐makkarasta seuraavaa: ”Milan Velecký vieraili Liptovissa ja kysyi ihmisiltä Liptovské droby ‐makkarasta. Se on herkullista! (El redactor Milan Velecký visitó la región de Liptov y preguntó a la gente sobre los Liptovské droby. Es una exquisitez!)”

https://esrsi.rtvs.sk/clanky/gastronomia/91062/liptovske-droby

Tuotteen hyvästä maineesta kertoo myös se, että sitä tarjotaan paikallisissa juhlissa. Relax-sanomalehdessä 24. elokuuta 2017 julkaistussa artikkelissa ”Hrádocké hradné hry” (”Ottelut Hrádokin linnassa”) kirjoitettiin seuraavaa: ”Ilman hyvää ruokaa ei voi pitää hauskaa. Liptovin keittiö perustuu perinteisiin aineksiin, kuten perunoihin ja lampaanmaitoon, jotka ovat alueelle tyypillisiä. Siksi Liptovské droby ‐makkaraa on aina tarjolla Liptovský Hrádokissa.”

http://www.dennikrelax.sk/Relax/Krasy-Slovenska/Hradocke-hradne-hry/

”Alueelliset raaka-aineet ja tuotteet liittyvät erottamattomasti matkailuun. Liptovin alueella on myös omat tyypilliset tuotteensa. Tavoitteenamme on hyödyntää näitä alueellisia ominaisuuksia, jotta matkailijat voivat tutustua sen symboliseen merkitykseen. Vierailun aikana on tarjolla yletön määrä maistettavia tuotteita. On lampaanmaidosta valmistettuja tuotteita, ensiluokkaisia likööreitämme tai vaikkapa ”Liptovské drobya”, jonka pääraaka-aine ovat paikalliset perunat”, sanoo Darina Bartková, Liptovin alueen matkailualan neuvoston puheenjohtaja. (http://www.teraz.sk/regiony/l-mikulas-svabkafest-ponukne-ochu/281215-clanok.html?mostViewedArticlesInSectionTab=2)

Vierailijat voivat löytää Liptovské droby ‐makkaraa Pribylinan ulkoilmamuseon ja ylä- ja ala-Liptovin kylien (Štiavnička, Smrečany, Lisková, Bobrovec ja muut) lisäksi myös rajatun maantieteellisen alueen hotelleissa ja ravintoloissa.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.indprop.gov.sk/swift_data/source/pdf/specifikacie_op_oz/SPECIFIKACIA%20Liptovske%20droby.pdf

(1) EUVL L 343, 14.12.2012, s. 1.